2ธนาคารรัฐ ควักหมื่นล้าน แก้หนี้คนจน
ธ.ก.ส.จับมือออมสินเตรียมเงินก้อนแรก 1 หมื่นล้าน แก้หนี้นอกระบบ เล็งเสนอ ครม.แยกบัญชีพีเอสเอ
20 ก.พ. 2560

ธ.ก.ส.จับมือออมสินเตรียมเงินก้อนแรก 1 หมื่นล้าน แก้หนี้นอกระบบ เล็งเสนอ ครม.แยกบัญชีพีเอสเอ 
รายงานข่าวจากธนาคารเพื่อการเกษตรและสหกรณ์การเกษตร (ธ.ก.ส.) เปิดเผยว่า คณะกรรมการธนาคารมีมติเห็นชอบโครงการแก้ไขหนี้นอกระบบของเกษตรกรและบุคคลในครัวเรือนระยะที่ 3 ในชื่อโครงการสินเชื่อคืนความสุขให้เกษตรกร วงเงินกู้รวม 5,000 ล้านบาท จากแหล่งเงินทุนของ ธ.ก.ส. เริ่มโครงการตั้งแต่เดือน ก.พ. 2560-มี.ค. 2563  
ทั้งนี้ ให้วงเงินกู้ต่อรายไม่เกิน 5 หมื่นบาท คิดดอกเบี้ยคงที่และให้แยกบัญชีสินเชื่อตามโครงการนี้เป็นบัญชีสินเชื่อรองรับการดำเนินงานตามนโยบายรัฐ หรือพีเอสเอ เพื่อขอเงินชดเชยจากรัฐบาลในกรณีเป็นหนี้ที่ไม่ก่อให้เกิดรายได้ หรือเอ็นพีแอล ได้ไม่เกิน 50% ของวงเงินสินเชื่อส่วนที่เป็นเอ็นพีแอลทั้งหมด และให้นำผลกระทบตามโครงการมาบวกกับผลการดำเนินงานของ ธ.ก.ส.เพื่อการประเมินผล
อย่างไรก็ตาม ธ.ก.ส.จะดำเนินโครงการดังกล่าว เมื่อได้รับความเห็นชอบจากคณะรัฐมนตรี (ครม.) และกระทรวงการคลังได้แก้ไขประกาศกระทรวงการคลัง  เพื่อให้ ธ.ก.ส.สามารถเรียกเก็บดอกเบี้ยในอัตราคงที่ตามโครงการนี้ได้ 
นายชาติชาย พยุหนาวีชัย ผู้อำนวยการธนาคารออมสิน กล่าวว่า ออมสินได้เตรียมวงเงิน 5,000 ล้านบาท เพื่อทำโครงการแก้ไขปัญหาหนี้นอกระบบ จากข้อมูลผู้ลงทะเบียนผู้มีรายได้น้อยของออมสินในปีที่ผ่านมากว่า 2 ล้านราย แจ้งว่ามีปัญหาหนี้นอกระบบ 8 แสนราย
ทั้งนี้ คาดว่ายอดขอสินเชื่อเฉลี่ยอยู่ที่รายละ 2-2.5 แสนราย เท่ากับช่วยผู้มีหนี้นอกระบบได้ 2 แสนราย แต่หากยังมีความต้องการมากกว่านี้ก็พร้อมที่จะขยายวงเงินเพิ่มได้อีก  โดยเลือกขอสินเชื่อได้ 2 รูปแบบ คือ โครงการบัตรพีเพิลการ์ด หรือบัตรเงินสด สำหรับผู้ที่ต้องการเงินฉุกเฉินไม่เกิน 3 หมื่นบาท/ราย อัตราดอกเบี้ยต่ำสุด 0.88% ต่อเดือน หรือ  19% ต่อปี และโครงการสินเชื่อให้กู้ตามความจำเป็นและความสามารถในการชำระหนี้รายละ 5 หมื่นบาท แต่เมื่อรวมสินเชื่อจากโครงการธนาคารประชาชนทุกประเภทต้องไม่เกิน 2 แสนบาท/ราย คิดดอกเบี้ย 1% ต่อเดือน หรือ  12% ต่อปี ใช้หลักทรัพย์หรือบุคคลค้ำประกัน กรณีผู้ประกอบการรายย่อยต้องมี บสย.ค้ำประกัน